સંસદ યુદ્ધ માટેનો અખાડો બની ગઇ છે : રાષ્ટ્રપતિ પ્રણવ મુખર્જી | - Sambhaav News
નવી દિલ્હી : રાષ્ટ્રપતિ પ્રણવ મુખરજીએ ૬૯માં સ્વતંત્રતા દિવસની પૂર્વ સંધ્યાએ તમામ ભારતીયો સશસ્ત્ર દળો, અર્ધલશ્કરી દળો અને આંતરિક સલામતિ દળોને અભિનંદન પાઠવ્યા હતા.તેમણે જણાવ્યું હતું કે ૧૫મી ઓગસ્ટે ૧૯૪૭ના દિવસે આપણે રાજકીય આઝાદી જીત્યા હતા. આધુનિક ભારતનો જન્મ એ ઐતિહાસિક ખુશીની ક્ષણ હતી. પરંતુ તે સમગ્ર દેશમાં અકલ્પનીય યાતનાના રક્તથી પણ રંગાયેલી હતી. બ્રિટીશ શાસન સામેના લાંબા સંઘર્ષના અથાગ પ્રયાસો દરમિયાન જાળવી રખાયેલા આદર્શો અને દૃઢ નિર્ધાર તંગદિલી હેઠળ હતા.
ભારતની ગરીમા, સ્વમાન અને સ્વાભિમાનને અતિવિશિષ્ટ નર-નારીઓએ આપણા બંધારણના સિદ્ધાંતોમાં વિશુદ્ધ કર્યાં હતાં. આપણને એક એવા બંધારણના આશીર્વાદ મળ્યા છે. જેણે મહાનતા તરફની ભારતની કૂચનો આરંભ કરાવ્યો હતો. આ દસ્તાવેજની સૌથી મૂલ્યવાન ભેટ લોકતંત્ર છે. જેણે આપણાં પ્રાચીન મૂલ્યોને ફરી આધુનિક સંદર્ભમાં ઢાળ્યાં અને બહુવિધ સ્વતંત્રતાઓને સંસ્થાકીય રૃપ આપ્યું હતું.
રાષ્ટ્રપતિએ વધુમાં જણાવ્યું હતું કે સર્વોત્તમ વારસાને જાળવી રાખવા માટે નિરંતર કાળજીની જરૃર પડે છે. લોકતંત્રની આપણી સંસ્થાઓ દબાણ હેઠળ છે. સંસદ ચર્ચાના સ્થળના બદલે લડાઇના મેદાનમાં બદલાઇ ગઇ છે. બંધારણ ઘડતર સમિતિના અધ્યક્ષ ડો. આંબેડકરે બંધારણ સભામાં સમાપન સંબોધન વખતે નવેમ્બર ૧૯૪૯માં કહેલા શબ્દો યાદ કરવાનો આ સમય છે. તેમણે કહ્યું હતું કે બંધારણ મુજબ કામ કરવાનું સંપૂર્ણપણે બંધારણના સ્વરૃપ ઉપર અવલંબિત નથી.
બંધારણીય તો ધારાસભા, કાર્યપાલિકા અને ન્યાયપાલિકા જેવા શાસનના અંગો જ પૂરાં પાડી શકે છે. શાસનનાં આ અંગોની કાર્યશીલતા જેના પર અવલંબે છે તે પરિબળો તો લોકો અને રાજકીય પક્ષો છે કે જેઓ તેમની આશાઓ અને તેમની રાજનીતિઓને મૂર્તિમંત કરવા માટે આ અંગોને સાધન બનાવશે. ભારતના લોકો અને તેમના રાજકીય પક્ષો કેવી રીતે વર્તશે તે કોણ કહી શકે છે ? લોકતંત્રની આપણી સંસ્થાઓ જો દબાણ હેઠળ હોય, તો લોકો અને તેમના પક્ષો દ્વારા ગંભીર વિચાર કરવાનો આ સમય છે.
રાષ્ટ્રપતિએ જણાવ્યું હતું કે, જે રાષ્ટ્ર તેના ભૂતકાળમાં આદર્શવાદને ભૂલી જાય છે તે તેના ભવિષ્યમાંથી પણ કેટલુંક મહત્વનું ખોઇ બેસે છે. પેઢીઓની આકાંક્ષાઓ મુજબ આપણી શૈક્ષણિક સંસ્થાઓમાં અનેકગણો વધારો થયો છે અને તેમાં જરૃર કરતાંય વધારો ચાલુ છે. આપણે સ્વેચ્છાએ આપણો હાથ દોસ્તી માટે લંબાવી રહ્યા છીએ તો પણ ઉશ્કેરણી અને સલામતિનું વાતાવરણ બગાડવાના ઇરાદાપૂર્વકનાં કૃત્યો પ્રત્યે આપણે આંખો બંધ રાખી ના શકીએ. સરહદ પારથી કામ કરી રહેલાં વિષાકત ત્રાસવાદી જૂથોનું લક્ષ્ય ભારત છે.
હિંસાની ભાષા અને દુષ્કૃત્યોના પંથ સિવાય આ ત્રાસવાદીઓનો કોઇ ધર્મ નથી અને તે કોઇ આદર્શવાદને વળગેલા નથી. આપણા પાડોશીઓએ તે સુનિશ્ચિત કરવું જોઇએ કે ભારતને હાનિ પહોંચાડવા આ બળો તેમની ધરતીનો ઉપયોગ ન કરે. આપણી નીતિ ત્રાસવાદને જરા સરખો સહન નહીં કરવાની જ રહેશે. કોઇ સરકારની નીતિમાં ત્રાસવાદના એક સાધન તરીકેના કોઇપણ પ્રયાસને આપણે જાકારો આપીએ છીએ. આપણા પ્રદેશમાં ઘૂસણખોરી અને હિંસક અવ્યવસ્થા ઊભી કરવાના પ્રયાસનો સખત હાથે સામનો કરાશે.